Brumunddal
Store norske leksikon,Geografi,Norges geografi,Innlandet,Ringsaker
Brumunddal er et tettsted i Ringsaker kommune i Innlandet. Tettstedet er ifølge SSBs definisjon 7,3 km², og har 11 100 innbyggere (2022).
Brumunddal ligger 15 kilometer nordvest for Hamar, på begge sider av elva Brumunda, litt ovenfor utløpet i Mjøsa, og har vokst fram som tettsted etter at jernbanen ble åpnet i 1894. Næringsliv Vannfallene i Brumunda dannet grunnlaget for Brumunddals framvekst som industristed, med møller, stamper, brenneri, sagbruk med mer. I løpet av 1900-tallet vokste Brumunddal fram som Hedmarkens største industristed, med produksjon i mange bransjer – næringsmiddelindustri (Tine og Stabburet), konfeksjonsindustri (AJAK), trevareindustri (Berger Langmoen A/S), plastindustri (Stela) og mekanisk industri (Hymas og Globus). Et stort antall bedrifter og arbeidsplasser ble nedlagt på 1980- og 1990-tallet. I dag er Tines produksjonsanlegg den største industribedriften i Brumunddal. Byen er handels- og servicesentrum for store deler av Ringsaker, med særlig vekt på tjenesteyting overfor landbrukssektoren. I Brumunddal står det som er registrert som verdens høyeste trehus, Mjøstårnet, med høyde 85,4 meter (18 etasjer), tegnet av Voll arkitekter og med bærende konstruksjoner levert av den lokale bedriften Moelven Limtre. Mjøstårnet ble oppført i 2018. Kultur Brumunddal kirke, som ble innviet i 1965, er tegnet av Sven Erik Lundby, Molle Cappelen og Per Cappelen. I Brumunddal spilles hvert år operaforestillinger ved Ringsakeroperaen. Navnet Navnet kommer av elvenavnet Brumunda, laget med avledning til brim, 'brenning, bølgebryting'; det kan bety 'elven som bruser, skvulper'. Kart  Les mer i Store norske leksikon Ringsaker